CELEX: 32010R0884
Language: mt
Date: 2010-10-07 00:00:00
Title: Regolament tal-Kummissjoni (UE) Nru 884/2010 tas- 7 ta' Ottubru 2010 li jemenda r-Regolament (KE) Nru 1464/2004 fir-rigward taż-żmien għall-irtirar tal-addittiv “Monteban” , li jagħmel parti mill-grupp tal-koċċidjostati u ta’ sustanzi mediċinali oħrajn  Test b’relevanza għaż-ŻEE

8.10.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 265/4
            
         REGOLAMENT TAL-KUMMISSJONI (UE) Nru 884/2010
   tas-7 ta' Ottubru 2010
   li jemenda r-Regolament (KE) Nru 1464/2004 fir-rigward taż-żmien għall-irtirar tal-addittiv “Monteban”, li jagħmel parti mill-grupp tal-koċċidjostati u ta’ sustanzi mediċinali oħrajn
   (Test b’relevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 1831/2003 tal-Parlament Ewropew u tal-Kunsill tat-22 ta’ Settembru 2003 fuq l-additivi għall-użu fl-għalf tal-annimali (1), u b’mod partikolari l-Artikolu 13(3) tiegħu,
   Billi:
   
               (1)
            
            
               Ir-Regolament (KE) Nru 1831/2003 jistipula l-awtorizzazzjoni ta’ addittivi għall-użu fin-nutrizzjoni tal-annimali u għar-raġunijiet u l-proċeduri għall-għoti ta’ din l-awtorizzazzjoni.
            
         
               (2)
            
            
               Ir-Regolament (KE) Nru 1831/2003 jipprevedi l-possibbiltà ta’ modifika fl-awtorizzazzjoni ta’ addittiv mal-għalf fuq talba tad-detentur tal-awtorizzazzjoni u fuq opinjoni tal-Awtorità Ewropea dwar is-Sigurtà fl-Ikel (l-Awtorità).
            
         
               (3)
            
            
               L-użu tan-narasin (Monteban) kien awtorizzat għal 10 snin għat-tiġieġ tat-tismin, bir-Regolament tal-Kummissjoni (KE) Nru 1464/2004 tas-17 ta’ Awwissu 2004 li jikkonċerna l-awtorizzazzjoni għal għaxar snin tal-addittiv Monteban fl-għalf tal-bhejjem, li jifforma parti mill-grupp ta’ koċċidjostati u sustanzi mediċinali oħra (2).
            
         
               (4)
            
            
               Id-detentur tal-awtorizzazzjoni ressaq applikazzjoni għall-modifikazzjoni tal-awtorizzazzjoni għal dan l-addittiv biex jitnaqqas iż-żmien tal-irtirar qabel il-qatla, minn jum wieħed għal ebda jum. Id-detentur tal-awtorizzazzjoni ressaq l-informazzjoni relevanti biex isostni t-talba tiegħu.
            
         
               (5)
            
            
               Fl-opinjoni tagħha tal-10 ta’ Marzu 2010, l-Awtorità kkonkludiet li l-użu ta’ Monteban għat-tiġieġ għat-tismin fid-doża massima proposta, u mingħajr ma jiġi applikat żmien ta’ rtirar, ma jipperikolax lill-konsumaturi u għaldaqstant it-talba biex jitnaqqas iż-żmien għall-irtirar minn jum wieħed għal ebda jum tista’ tintlaqa’ (3).
            
         
               (6)
            
            
               Il-kundizzjonijiet stipulati fl-Artikolu 5 tar-Regolament (KE) Nru 1831/2003 huma sodisfatti.
            
         
               (7)
            
            
               Ir-Regolament (KE) Nru 1464/2004 għalhekk għandu jiġi emendat skont dan.
            
         
               (8)
            
            
               Il-miżuri stipulati f’dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
            
         ADOTTAT DAN IR-REGOLAMENT:
   Artikolu 1
   Fid-disa’ kolonna, “Dispożizzjonijiet oħra”, tat-tabella fl-Anness għar-Regolament (KE) Nru 1464/2004, titħassar is-sentenza “L-użu pprojbit mill-inqas jum wieħed qabel il-qatla.”
   Artikolu 2
   Dan ir-Regolament għandu jidħol fis-seħħ fl-20 jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u huwa direttament applikabbli fl-Istati Membri kollha.
      Magħmul fi Brussell, is-7 ta’ Ottubru 2010.
      
         
            Għall-Kummissjoni
         
         
            Il-President
         
         José Manuel BARROSO
      
   
   
      (1)  ĠU L 268, 18.10.2003, p. 29.
   
      (2)  ĠU L 270, 18.8.2004 p. 8.
   
      (3)  EFSA Ġurnal 2010; 8(3):1549.